作者:韓愈
標題:招楊之罘
內容:柏生兩石間，萬歲終不大。野馬不識人，難以駕車蓋。柏移就平地，馬羈入廄中。馬思自由悲，柏有傷根容。傷根柏不死，千丈日以至。馬悲罷還樂，振迅矜鞍轡。之罘南山來，文字得我驚。館置使讀書，日有求歸聲。我令之罘歸，失得柏與馬。之罘別我去，計出柏馬下。我自之罘歸，入門思而悲。之罘別我去，能不思我為。灑掃縣中居，引水經竹間。囂嘩所不及，何異山中閑。前陳百家書，食有肉與魚。先王遺文章，綴緝實在餘。禮稱獨學陋，易貴不遠複。作詩招之罘，晨夕抱饑渴。